  Туспуктэм: Григорий Фомин Наталия Сильвестрова Матэктэ тужгес но яркыт но кема возьмам вакыт — Выль ар. Калыкын шуо: кызьы Выль арез пумиталод, озьы ик сое ортчытод но. Соин, вуоно ар шудбуро мед луоз шуыса, сое шулдыр, капчи мылкыдын пумитано. Мылкыдэз ӝутыны котырез чебер карон юрттоз. Ивортодэтъя «Удмуртия» агентство тӥ понна кыз шудонъёсты но юртэз чеберманъёсты аспӧртэмлыко лэсьтон амалъёсты люказ. Соосты одно ик нылпиосын ӵош быдэстыны оскалтэ. Вайёслэсь кыз Выль ар шулдыръяськонлэн одӥгез валтӥсь тодметэз — со кыз. Сое чеберман сямез Пётр I тупатӥз. Зэмос кыз пуктэмды уг поты, нош искусственноез туж огшоры потэ ке, сое ас киын лэсьтыны луэ. Со понна пӧртэм кузьдалаё 5-6 вай но зӧк сӥньыс кулэ. Бадӟым кыз лэсьтэмды потэ ке, тросгес вайёс кулэ луозы. Вайёсты ог-огенызы сӥньсэн герӟано: нырысь тужгес вакчизэ, бӧрысь кузьзэгез, нош улаз тужгес кузь ваез керттылоно. Мылкыд кариды ке, буяны но яра. Аспӧртэмлыко кызэз шудонъёсын, мишураен но гирляндаен череманы быгатӥськоды. Озьы ик бордаз семьяен но эшъёсын яратоно туспуктэмъёсты бырттылыны луэ. Туспуктэм: Ольга Козачёк Шортлэсь кыз шудонъёс Кызэз чеберман понна пӧртэм арбериослэсь шудонъёс лэсьтыны луэ. Кылсярысь, пӧртэм буёло шортлэсь. Со понна озьы ик ПВА клей но пельтэм шаръёс кулэ луозы. Клеез посудае кисьтоно, отчы шортэз верттоно, клей мед пыӵалоз. Шарез кӧня ке пельтоно но керттоно, бӧрысь клеесь шортэн сое биняно. Клейлэсь куасьмемзэ одӥг нунал ке но возьмано. Куасьмем бере шарез шудонысь поттоно, со понна сое пертчылоно но лезёно яке венен пасяно. Шудон дась! Мылкыд каремъя сое весь мульыосын, мишураен яке бантэн чеберманы луоз. Шортлэсь шаръёсты вылысьтыз вылаз тырысасэ аспӧтэмлыко кыз пӧрмытыны луэ. Яке, соосты сӥньыс вылэ бырттылыса, гирлянда луоз. Туспуктэм: freepik.com Шортлэсь озьы ик небыт шудонъёс лэсьтыны луэ. Со понна картонлэсь 8-9 сантиметр диаметрен кык круг (бадӟалазэ мылкыддыя карыны быгатӥськоды) лэсьтоно, собере пушкысьтызы эшшо круг вандоно, кульчо мед пӧрмоз. Со кульчоосты ӵош кароно, пыртӥзы шортэн биняно. Бӧрысь биням шортэз кульчоос вискытӥ вандоно но сӥньысэн керттылоно. Пӧрмем шарез тупатъяно, мычиськем синьысьёсты вандоно. Шудонэз кыз вылэ ӧшон понна бордаз шорт яке лента бырттоно. Сыӵе шудонъёслэсь озьы ик гирлянда лэсьтыны луоз. Туспуктэм: freepik.com Небыт шудонъёс Дэбесысь Саша Тронина анаеныз фетрлэсь небыт кыз шудонъёс лэсьтэм. « Кык одӥг кадь фигура вандӥськод, соосты петельной вурысэн ӵош вуриськод, пичи пась кельтыса. Отӥ понӥськод наполнитель. Ми понӥмы синтепон. Собере пасьсэ но вуриськод. Сое ёлкае но ошыны луэ, гирлянда выллем но лэсьтыны » Людмила Тронина Фото: Саша Тронина Куро гырлыос Дэри ёросысь Якшур школаысь дышетӥсь Ирина Жукова куролэсь гырлыос лэсьтыны ӵектэ. « Соосты лэсьтон понна мынэ будослэн самой вылысьтыз нырысетӥ люкетэз гинэ. Нырысь куроез быректэм вуын возёно 5-7 минут. Небӟем бераз 5-6 соломкаез самой зӧк палтӥз ӵош керттылоно но дӥсятоно юри дасям пулэсь молд (форма) вылэ » Ирина Жукова, Дэри ёросысь Якшур школаысь дышетӥсь Одӥг куроез куасалтоно но, одӥг куроез кельтыса, мукетыз вылэ пононо. Гырлылы каб лэсьтон понна куроез пуныку, кӧня ке кыр пала кысконо. Йылпумъям бере куро пумъёсты клеен яке лакен юнматоно, озьы соос уз сэрттӥське. « Пушказ луэ дась бубенчик поныны яке куролэсь ик одӥг весь ошыны. Чеберъяно вылӥзэ горд лентаен » АвторИрина Жукова, Дэри ёросысь Якшур школаысь дышетӥсь Туспуктэм: vk.com (Ирина Жукова) Выль ар тугоко Можга ёросысь лулчеберет юртысь калык творчествоя ёзэтлэн кивалтӥсез Надежда Сапожникова Выль арлы тугоко лэсьтӥз. Сыӵе чеберман мылкыдэз ӝутэ, юртэз шудлыр каре, пусъе со. Тугокоез лэсьтон понна 5-6 ньӧр (яке тросгес, тугоколэсь быдӟалазэ озьы ик мылкыддыя карыны быгатӥськоды) кутоно но позыртоно, бӧрысь пумъёссэ герӟано. Пӧрмем тугокоез нюлэскысь бичам яке искусственной лысо вайёсын но кускылиосын, весь мульыосын, кыз шудонъёсын, лентаосын чеберъяны луэ. Соосты тугоко вылэ векчи езэн, лескаен яке синьысэн думылоно. Туспуктэм: vk.com (Надежда Сапожникова) Паймымон кыз вай Борддоре озьы ик гирлянда ошыны луэ. Но со мӧзмыт медаз адӟиськы шуыса, писпу вайлэсь аспӧртэмлыко конструкция лэсьтыны луэ. « Нюлэскысь ог 4-5 сантиметр зӧкта куасьмем ваез пыртӥ, вож мишураен лач-лач бинялтӥ. Сӥньыс вылын ёлка шудонъёс ошылӥ, гирлянда юнматӥ. Чеберъям бодыез кортӵогъёс вылэ оши. Кортӵогъёс сокем бадӟымесь ӧвӧл, утялтэм бере пасьёсыз уг ик адско » Майя Бывальцева, ивортодэтъя «Удмуртия» агенстволэн удмурт ёзэзлэн редакорез Борддорез сыӵе амалэн чеберман туж паймымон адӟиське, выль ар кыз вай вылысь кизилиос-лымыпырыос усё кадь. Туспуктэм:Майя Бывальцева Пӧрмытэм уждэс туспуктэм лэсьтэ но милям мерлыко вотэсысь огинамы возьматыны эн вунэтэ! Кызьы удмурт нылпиос вашкала дыръёсы толалтэ шудо вал, материалысьтымы лыдӟыны быгатӥськоды. Тегъёс: Выльар киуж Мерлык Лулчеберет Удмуртия  